《八里庄渡淮入黄河水浑不可饮过徐入清河水方澄洁信笔閒记》
元代·周权

河流汩汩如泾水，浊浪崩腾疾驰驶。一石中胶数斗泥，舟客居民皆饮此。

黄河不复行故道，下注清淮通海涘。十人度索上一洪，寸寸强弓挽难起。

屹然趺坐如僧禅，日与篙师同愠喜。青山一发认邳州，萧条暮上鱼豚市。

酒边一笑我何为，独冒惊涛行万里。争如林下混渔樵，俯仰啸歌行复止。

回头寄语北山云，征尘待向风泉洗。

作者简介：处州人，字衡之，号此山。磊落负隽才。工诗。游京师，袁桷深重之，荐为馆职，弗就。益肆力于词章。有《此山集》。